ΑΠΟΦΑΣΗ ΤΗΣ ΕΠΙΤΡΟΠΗΣ της 26ης Ιουνίου 1998 περί των εναρμονισμένων κριτηρίων για τις απαλλαγές σύμφωνα με όσα ορίζονται στο άρθρο 9 της οδηγίας 96/82/ΕΚ του Συμβουλίου για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες [κοινοποιηθείσα υπό τον αριθμό Ε(1998) 1758] (Κείμενο που παρουσιάζει ενδιαφέρον για τον ΕΟΧ) (98/433/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 96/82/ΕΚ του Συμβουλίου, της 9ης Δεκεμβρίου 1996, για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες (1), και ιδίως το άρθρο 9,

Εκτιμώντας:

ότι στο άρθρο 9 της οδηγίας 96/82/ΕΚ ορίζεται ότι τα κράτη μέλη πρέπει να απαιτούν από τους φορείς που ασκούν την εκμετάλλευση ορισμένων μονάδων να τους υποβάλουν εκθέσεις ασφαλείας 7

ότι στο άρθρο 9 παράγραφος 6 στοιχείο α) της οδηγίας 96/82/ΕΚ ορίζεται ότι, στις περιπτώσεις στις οποίες στοιχειοθετείται κατά τρόπο ώστε να πείθεται η αρμόδια αρχή ότι οι συγκεκριμένες ουσίες που υπάρχουν στη μονάδα ή σε οποιοδήποτε μέρος της δεν ενέχουν κίνδυνο μεγάλου ατυχήματος, το κράτος μέλος μπορεί, σύμφωνα με τα κριτήρια που αναφέρονται στο στοιχείο β) να περιορίζει τις απαιτούμενες στις εκθέσεις ασφάλειας πληροφορίες σε όσες σχετίζονται με την πρόληψη των υπόλοιπων κινδύνων μεγάλων ατυχημάτων και τον περιορισμό των συνεπειών τους για τον άνθρωπο και το περιβάλλον 7

ότι τα κριτήρια αυτά δεν επηρεάζουν τον προσδιορισμό των κρίσιμων ποσοτήτων των επικίνδυνων ουσιών για την εφαρμογή του άρθρου 9 της οδηγίας 96/82/ΕΚ 7

ότι, όπως ορίζεται στο άρθρο 9 παράγραφος 6 στοιχείο β) της οδηγίας 96/82/ΕΚ, πριν τεθεί σε εφαρμογή η εν λόγω οδηγία, η Επιτροπή, σύμφωνα με τη διαδικασία του άρθρου 16 της οδηγίας 82/501/ΕΟΚ, της 24ης Ιουνίου 1982, περί του κινδύνου ατυχημάτων μεγάλης εκτάσεως τον οποίον περικλείουν ορισμένες βιομηχανικές δραστηριότητες (2), καταρτίζει τα εναρμονισμένα κριτήρια για να ληφθεί η απόφαση της αρμόδιας αρχής ότι μια μονάδα δεν ενέχει κίνδυνο μεγάλου ατυχήματος κατά την έννοια του στοιχείου α) 7

ότι τα μέτρα που καθορίζονται στην παρούσα απόφαση είναι σύμφωνα με τη γνώμη που εξέδωσε η Επιτροπή η οποία έχει συγκροτηθεί βάσει του άρθρου 16 της οδηγίας 82/501/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Επιτροπή εγκρίνει με την παρούσα απόφασή της εναρμονισμένα κριτήρια που παρατίθενται στο παράρτημα της παρούσας απόφασης, για τους σκοπούς που ορίζονται στο άρθρο 9 παράγραφος 6 της οδηγίας 96/82/ΕΚ για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 26 Ιουνίου 1998.

Για την Επιτροπή

Ritt BJERREGAARD

Μέλος της Επιτροπής

(1) ΕΕ L 10 της 14. 1. 1997.

(2) ΕΕ L 230 της 5. 8. 1982 7 οδηγία όπως τροποποιήθηκε από την οδηγία 87/216/ΕΟΚ (ΕΕ L 85 της 28. 3. 1987), την οδηγία 88/610/ΕΟΚ (ΕΕ L 336 της 7. 12. 1988) και την οδηγία 91/692/ΕΟΚ (ΕΕ L 377 της 31. 12. 1991).

ΠΑΡΑΡΤΗΜΑ

Εναρμονισμένα κριτήρια για τη χορήγηση απαλλαγής βάσει των διατάξεων του άρθρου 9 της οδηγίας 96/82/ΕΚ του Συμβουλίου για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες

Σύμφωνα με όσα ορίζονται στο άρθρο 9 παράγραφος 6 ενδέχεται να χορηγηθεί η σχετική απαλλαγή, εάν πληρούνται τουλάχιστον μία από τις ακόλουθες προϋποθέσεις:

1. Φυσική μορφή της ουσίας

Ουσίες με στερεά μορφή, τέτοια ώστε να μην είναι δυνατή τόσο υπό ομαλές συνθήκες, όσο και υπό οποιεσδήποτε μη φυσιολογικές συνθήκες οι οποίες είναι εύλογα δυνατόν να προβλεφθούν, η έκλυση ύλης ή ενέργειας, οι οποίες θα ήταν δυνατόν να συνιστούν τον κίνδυνο πρόκλησης αυχήματος μεγάλης κλίμακας.

2. Περιεχόμενο και ποσότητες

Εκείνες οι ουσίες οι οποίες συσκευάζονται ή περιέχονται κατά τέτοιο τρόπο και σε τέτοιες ποσότητες, ώστε η έκλυση της μέγιστης δυνατής ποσότητας υπό οποιεσδήποτε περιστάσεις να μην είναι δυνατόν να προκαλέσει κινδύνους μεγάλων ατυχημάτων.

3. Τοποθεσία και ποσότητες

Οι ουσίες που υπάρχουν σε τέτοιες ποσότητες καθώς και σε τέτοια απόσταση από άλλες επικίνδυνες ουσίες (στη μονάδα ή οπουδήποτε άλλού), ώστε να μην είναι σε θέση ούτε να προκαλέσουν κινδύνους μεγάλων ατυχημάτων, αφ' εαυτές, ούτε να αποτελέσουν την αφορμή για κάποιο άλλο ατύχημα μεγάλης κλίμακας με την συνεπίδραση άλλων επικίνδυνων ουσιών.

4. Ταξινόμηση

Οι ουσίες οι οποίες ορίζονται ως επικίνδυνες ουσίες βάσει της ταξινόμησής τους στο παράρτημα Ι μέρος 2 της οδηγίας 96/82/ΕΚ, αλλά οι οποίες δεν είναι σε θέση να προκαλέσουν κινδύνους μεγάλων ατυχημάτων και για τις οποίες, ως εκ τούτου, αντενδείκνυται για τους σκοπούς αυτούς η ταξινόμηση της ειδικής κατηγορίας ουσιών.